U CENTRU Bleiburga okupilo se nešto više od stotinu ljudi s porukama da skup u Bleiburgu treba zabraniti, javlja N1.

Stav antifašističkih udruga iz Hrvatske, Slovenije, Austrije i Italije je da taj skup podržava ustaštvo i fašizam i da mu u Bleiburgu nije mjesto. Predviđeno je sat i četrdeset minuta govora i programa. Između ostalog, očekuje se i govor Franje Habulina.

U Bleiburgu poceo kontraskup u organizaciji antifasista Austrije, Italije, Slovenije i Hrvatske. Traze zabranu komemoracije 18. svibnja#n1info pic.twitter.com/7wHzKrZLUu — mila moralic (@mila_moralic) May 11, 2019



Habulin: Okupljanje na Bleiburgu je naricanje za propalom ustaškom paradržavom

Na mjesnom trgu u Bleiburgu, pred oko 150 okupljenih, govornici su zatražili od austrijske vlade da poštuje ustav i europsku politiku borbe protiv fašizma i neofašizma te da zabrani skup koji bi se trebao održati 18. svibnja.

"I ove smo se godine okupili da podignemo glas prosvjeda protiv manifestacije što se prodaje kao okupljanje vjernika koji žele odati počast nevino ubijenima nakon završetka Drugoga svjetskog rata, no ona to nije", kazao je predsjednik Saveza antifašističkih boraca i antifašista Hrvatske Franjo Habulin.

"Okupljanje na Bleiburškom polju nije ništa drugo nego naricanje za propalom ustaškom paradržavom, za pokretom i idejom koji su teško kompromitirali hrvatsko ime i za sobom ostavili krvavi trag", dodao je Habulin.

Po njegovim riječima, u toj "prijevari aktivno sudjeluju i Katolička crkva u Hrvatskoj i hrvatska država''.

Tekst se nastavlja ispod oglasa

"Svaka obitelj ima pravo žaliti za svojim ubijenim članom, bez obzira na to tko je on bio i kako ga je snašla smrt. Ali, ni jedna civilizirana europska država nema pravo sudjelovati u komemoriranju propasti naci-fašizma. A bleiburška su okupljanja, uz blagoslov crkve u Hrvatskoj, upravo to", istaknuo je.

Protiv skupa na Bleiburgu govorili su i Maria Pajnogač iz Sindikata GPA-djp iz Bleiburga, član državnog tajništva Svetalijanskog udruženja partizana Italije Claudio Maderloni, predstavnik Međunarodne federacije boračkih udruženja Franc Wakoung, potpredsjednik Saveza udruženja boraca za vrijednosti NOB Republike Slovenije Marjan Križman, tajnik Saveza koruških partizana Andrej Mohar i drugi.

Oštre sankcije

Idući vikend održava se komemorativni skup za žrtve Bleiburga. Austrijska policija već je na polju gdje se obilježava Bleiburg, a i najmanji izgred bit će oštro sankcioniran, najavljeno je. Hrvatski premijer je u intervjuu koji je u petak dao Večernjem listu naglasio kako treba poštovati austrijske zakone i pokazati poštovanje žrtvama, ali i da komemoraciju, usprkos svemu, treba održati.

>> Austrijski stručnjak objasnio zašto treba zabraniti ustaški dernek na Bleiburgu

Austrijski političar Peter Pilz jučer je održao konferenciju za medije na kojoj je otkrio da je okrug Völkermarkt, u kojemu se održava problematični skup na Bleiburgu, od vrhunskog austrijskog pravnog stručnjaka Heinza Mayera naručio analizu o tome je li održavanje ustaškog derneka na Bleiburgu u skladu s austrijskim zakonima i treba li to okupljanje zabraniti. Prema Mayerovoj analizi, skup na Bleiburgu treba zabraniti, no lokalne civilne vlasti su ipak na kraju dale dozvolu za njegovo održavanje, unatoč mišljenju stručnjaka kojeg su same angažirale.

S obzirom na to da se biskupija Gurk-Klagenfurt ogradila od ovog događaja koji je godinama službeno bio prijavljivan kao vjerska komemoracija, ove godine je odobrenje skupa prvenstveno palo na leđa lokalnih civilnih vlasti koje su ipak popustile i dozvolile okupljanje.